Peter Hummelgaard (S), 2023-04-25:
Tak for ordet, og også tak til Dansk Folkeparti for at indkalde til den her forespørgselsdebat.
Jeg er blevet spurgt, hvad regeringens holdning er til permanent grænsekontrol, og her går jeg selvfølgelig ud fra, at vi taler om kontrol i forbindelse med Danmarks indre Schengengrænser.
Lad mig indlede med at slå fast som udgangspunktet for den her debat, at regeringen støtter Danmarks deltagelse i Schengensamarbejdet, fordi Danmark har gavn af deltagelse i samarbejdet.
Derudover er det regeringens holdning, at Danmark skal leve op til sine internationale forpligtelser.
Det gælder også i forhold til Schengenreglerne, og det er ikke inden for de her regler muligt at indføre en permanent grænsekontrol på de indre grænser.
Allerede af den grund er min holdning også, at vi ikke skal have permanent grænsekontrol på Danmarks indre grænser, og det vil jeg komme tilbage til.
For regeringen og ikke mindst for mig som justitsminister er det afgørende, at vi passer godt på Danmark.
Derfor skal indsatsen i vores grænseområder også være stærk og robust.
Der skal ganske enkelt være et effektivt værn mod grænseoverskridende kriminalitet.
Det gælder ikke mindst pendlerne.
Situationen i verden omkring os betyder desværre, at der er behov for, at vi opretholder grænsekontrollen mod Tyskland.
Regeringen har derimod som bekendt besluttet at afskaffe grænsekontrollen mod Sverige.
Vi genindfører – eller opretholder – altså for det første grænsekontrollen mod Tyskland, og det gør vi, fordi det er nødvendigt for at imødegå de trusler, Danmark står over for.
Grænsekontrollen bliver genindført i en ny midlertidig periode på 6 måneder, men den samlede grænseindsats bliver ændret.
Vi flytter nemlig en del af politiets ressourcer fra indrejsekontrollen, så de i stedet bliver brugt på en markant oprustning i grænseområderne i forhold til at bekæmpe den grænseoverskridende kriminalitet.
Det er ekstremt vigtigt for regeringen, at vi slår ned på kriminalitet, der går på tværs af landegrænser.
Det vil vi med den nye indsats i grænseområderne bl.a. gøre ved at sikre en øget overvågning af grænserne, der på sigt skal understøttes af øget brug af droner og nummerpladegenkendelse.
Derudover vil der også blive oprettet en ny operativ enhed i politiet, som skal have særligt fokus på omrejsende kriminelle.
Samtidig med at vi ændrer grænsekontrollen, styrker vi udlændingekontrollen i resten af landet.
Det er Rigspolitiets vurdering, at den nye indsats dermed samlet set vil have en positiv effekt på bekæmpelsen af grænseoverskridende kriminalitet, og for mig er det det afgørende.
Det er ikke, hvad vi kalder den kontrol eller grænseindsats, vi har, men at den er effektiv.
Regeringen og myndighederne følger naturligvis situationen tæt, og regeringen er også klar til at øge grænsekontrollen på ny med meget kort varsel, hvis det bliver nødvendigt.
Og så tilbage til spørgsmålet om en permanent kontrol.
Når vi er en del af Schengensamarbejdet, må vi også være ærlige at sige, at udgangspunktet er, at der ikke er grænsekontrol på de indre grænser.
Schengenreglerne giver dog mulighed for i visse situationer undtagelsesvis at genindføre midlertidig grænsekontrol.
Det har Danmark og en række øvrige Schengenlande gjort de senere år, og vi har senest genindført grænsekontrollen mod Tyskland i en ny midlertidig periode begyndende den 12. maj.
Men den grænsekontrol, vi har nu, er en midlertidig foranstaltning.
Danmark skal leve op til Schengenreglerne og vores internationale forpligtelser i øvrigt.
Derfor kommer vi heller ikke til at indføre permanent grænsekontrol ved Danmarks indre grænser.
Så som jeg sagde indledningsvis, skal vi passe godt på vores land.
Det handler ikke bare om grænsekontrol, men også om den samlede politiindsats i grænseområderne.
Med omlægningen af grænsekontrollen mod Tyskland og afskaffelsen af kontrollen mod Sverige tager vi første skridt i retning mod en mere fleksibel politiindsats.
Tak for ordet.